b'\n_START_ARTICLE_\nMark 15 -ydinpommi\n_START_PARAGRAPH_\nMark 15 -ydinpommi eli Mk-15 oli 1950-luvulla k\xc3\xa4yt\xc3\xb6ss\xc3\xa4 ollut varhainen vetypommi. Se oli ensimm\xc3\xa4inen kohtalaisen kevyt yhdysvaltalainen l\xc3\xa4mp\xc3\xb6ydinase (noin 3\xc2\xa0450\xc2\xa0kg). Sit\xc3\xa4 tuotettiin alkaen 1955, ja 1\xc2\xa0200 asetta valmistettiin ennen tuotannon lopettamista 1957. Mark 15\xc2\xa0-malli oli palvelusk\xc3\xa4yt\xc3\xb6ss\xc3\xa4 vuosikymmenen ajan 1955\xe2\x80\x931965._NEWLINE_Aseesta oli kolme varianttia: Mod 1, Mod 2 ja Mod 3. Operaatio Castlen ydinkokeissa r\xc3\xa4j\xc3\xa4ytetty Mark 15 Mod 1 r\xc3\xa4j\xc3\xa4hti 1,69 megatonnin voimalla. Operaatio Redwingiss\xc3\xa4 k\xc3\xa4ytetty Mark 15 Mod 2 (TX-15-X1) oli voimakkuudeltaan 3,8 megatonnia. T\xc3\xa4m\xc3\xa4 oli my\xc3\xb6s maailman ensimm\xc3\xa4inen lentokoneesta pudotettaessa r\xc3\xa4j\xc3\xa4ytetty vetypommi._NEWLINE_Mark 15 oli Teller\xe2\x80\x93Ulam-konstruktiota k\xc3\xa4ytt\xc3\xa4vien nykyisten l\xc3\xa4mp\xc3\xb6ydinaseiden edelt\xc3\xa4j\xc3\xa4 siin\xc3\xa4 mieless\xc3\xa4, ett\xc3\xa4 sen sekund\xc3\xa4\xc3\xa4rinen fuusio-osa oli suurimmalta osaltaan HEU-materiaalia (engl. Highly Enriched Uranium, ks. uraanin v\xc3\xa4kev\xc3\xb6inti) Sen sis\xc3\xa4ll\xc3\xa4 oli fuusiopolttoainetta, mutta suurin osa aseen tehosta tuli HEU-materiaalin fission seurauksena. My\xc3\xb6s ydinfuusion tuottamat neutronit osallistuivat HEU-kuoren fissioon.\n_START_SECTION_\nW15-ydink\xc3\xa4rki\n_START_PARAGRAPH_\nOhjuksen taisteluk\xc3\xa4rki\xc2\xa0-variantti Mark 15\xc2\xa0-aseesta, W15-ydink\xc3\xa4rki, suunniteltiin 1950-luvun alkupuoliskolla, mutta t\xc3\xa4m\xc3\xa4 projekti lopetettiin kesken kev\xc3\xa4\xc3\xa4ll\xc3\xa4 1957. Sit\xc3\xa4 suunniteltiin k\xc3\xa4ytett\xc3\xa4v\xc3\xa4ksi SM-62 Snark\xc2\xa0-ohjuksessa, mutta lopulta siihen valittiin W39-ydink\xc3\xa4rki.\n_START_SECTION_\nKadonnut ydinase\n_START_PARAGRAPH_\nHelmikuun 5. p\xc3\xa4iv\xc3\xa4 1958 salaisella harjoituslennolla ollut Boeing B-47 Stratojet t\xc3\xb6rm\xc3\xa4si toista teht\xc3\xa4v\xc3\xa4\xc3\xa4 suorittamassa olleen F86-h\xc3\xa4vitt\xc3\xa4j\xc3\xa4lentokoneen kanssa ilmassa ja t\xc3\xa4m\xc3\xa4n seurauksena Mark 15\xc2\xa0-ydinase putosi mereen Georgian rannikolla, l\xc3\xa4hell\xc3\xa4 Savannahia. Joidenkin l\xc3\xa4hteiden mukaan pommi oli pudotessaan toimintakuntoinen. Armeijan virallisen selonteon mukaan aseessa ei ollut kuitenkaan pommin plutoniumydint\xc3\xa4, joten se ei olisi voinut saada aikaan ydinr\xc3\xa4j\xc3\xa4hdyst\xc3\xa4. Pommia ei koskaan l\xc3\xb6ydetty ja sen arvellaan olevan edelleen hautautuneena merenpohjan hiekkakerrokseen.'